« ***Ο ΒΑΝΚΑΣ* » *του ΑΝΤΟΝ ΤΣΕΧΩΦ***

 **ΛΟΓΟΤΕΧΝΙΚΟ ΕΙΔΟΣ ΚΕΙΜΕΝΟΥ** : κοινωνικό διήγημα και ηθογραφικό γιατί σκιαγραφεί χαρακτήρες. Στο διήγημα διακρίνονται όχι μόνο ήθη κάποιων ανθρώπινων τύπων της εποχής αλλά και κοινωνικών τάξεων π.χ αριστοκρατίας. Ο «Βάνκας» είναι ένα **ρεαλιστικό διήγημα** που απεικονίζει τη σκληρή πραγματικότητα. Δεν εξιδανικεύει, ούτε ωραιοποιεί τις διάφορες καταστάσεις αλλά τις παρουσιάζει δύσκολες και άσχημες, όπως πραγματικά είναι.

 **ΠΕΡΙΕΧΟΜΕΝΟ – ΘΕΜΑ**

Στο διήγημα αυτό ο Τσέχωφ με **ρεαλισμό** και **ευαισθησία** επικεντρώνεται στο θέμα της **παιδικής βιοπάλης**.

Κεντρικός ήρωας είναι ο Βάνκας, ένα μικρό και αθώο παιδί που ζει στη Μόσχα στα τέλη του 19 αιώνα και πέφτει θύμα κακομεταχείρισης και εκμετάλλευσης από το σκληρό αφεντικό του. Παραμονή Χριστουγέννων ο μικρός Βάνκας, νιώθοντας θλίψη και μοναξιά στο σπίτι του αφεντικού του στη Μόσχα, αναπολεί τις ευτυχισμένες μέρες που έζησε με τον παππού του στο χωριό.

 **ΔΟΜΗ – ΕΝΟΤΗΤΕΣ:**

**1η ενότητα**: Η μοναξιά του Βάνκα στο τσαγκαράδικο του Αλιάχιν και η απόφασή του να γράψει γράμμα στον παππού του (« Ο Βάνκας Ζούκοφ... *μονάχα εσύ μου απόμεινες*»)

**2η ενότητα:** Ο Βάνκας αναπολεί την ξένοιαστη ζωή στο χωριό του με τον παππού στο παρελθόν (« Ο Βάνκας κοίταξε κατά το σκοτεινό παραθύρι... τον έτριψαν με χιόνι για τις γιορτές.»)

**3η ενότητα:** Η σκληρή ζωή του Βάνκα στη Μόσχα στο σπίτι του αφεντικού του και η παράκληση στον παππού του να τον πάρει από κει (« Ο Βάνκας αναστέναξε... *Ο εγγονός σου Ιβάν Ζούκοφ, αγαπημένες μου παππού, έλα*»)

**4η ενότητα:** Ο Βάνκας στέλνει γράμμα στον παππού του, που δε θα φτάσει ποτέ στον προορισμό του (« Ο Βάνκας δίπλωσε το γράμμα στα τέσσερα. ... κουνώντας την ουρά του »)

  **ΒΑΣΙΚΑ ΣΗΜΕΙΑ**

* Εργασιακή εκμετάλλευση ανηλίκων, ένα φαινόμενο με διάρκεια και ευρύτητα
* Η παιδική βιοπάλη
* Το δικαίωμα του παιδιού να μεγαλώνει με ασφάλεια, αγάπη, προστασία και φροντίδα
* Η Διακήρυξη δικαιωμάτων του παιδιού , « νεκρό γράμμα »

  **ΣΤΟΧΟΣ ΣΥΓΓΡΑΦΕΩΣ**

* Να ξεσκεπάσει τις συνθήκες εργασίας ανήλικων παιδιών
* Να στιγματίσει την κοινωνική αδικία
* Να ευαισθητοποιήσει τους συγχρόνους του για την κατάσταση που επικρατούσε στην τσαρική Ρωσία πριν την επανάσταση του 1917, δηλαδή την εξαθλίωση των εργατών και αγροτών, μια ζωή που και ο ίδιος έζησε.

 **ΧΑΡΑΚΤΗΡΕΣ**

 **Ο ΒΑΝΚΑΣ**: Φτωχός βιοπαλαιστής, τρομοκρατημένος ,καταπιεσμένος, κακοποιημένος σωματικά και ψυχολογικά, δραματικά μόνος, σιωπηλός, υπάκουος, ζητά παρηγοριά για να καλύψει ένα κενό ψυχής και ζωής. Απογοητευμένος, ανασφαλής, πονεμένος. Αδικημένο παιδί της ζωής, ωστόσο η τρυφερή παρουσία του παππού του προσφέρει χαρά και ασφάλεια.

Τον χαρακτηρίζει η ευαισθησία, η τρυφερότητα, η ευγένεια, η παιδική απλότητα, η αθωότητα και η αφέλεια λόγω της ηλικίας και της υποτυπώδους μόρφωσής του.

 **Ο ΠΑΠΠΟΥΣ**: καλόκαρδος, καλοκάγαθος, καλοσυνάτος, ολιγαρκής, ευχάριστος, εργατικός

 **ΑΦΕΝΤΙΚΑ ΒΑΝΚΑ**: σκληροί, στυγνοί εκμεταλλευτές, ανάλγητοι, άκαρδοι

 **ΟΛΓΑ**: δείχνει να ενδιαφέρεται για τον Βάνκα αλλά όταν φεύγει τον εγκαταλείπει στην μοίρα του.

 **ΣΥΝΑΙΣΘΗΜΑΤΑ**

**1) Συναισθήματα του Βάνκα για τον παππού:**

αγάπη, αφοσίωση, εμπιστοσύνη, τρυφερότητα, νοσταλγία για τις στιγμές που έζησε κοντά στον παππού,

πρόσωπο το οποίο έχει συνδέσει με πολλές καλές αναμνήσεις. Θεωρεί τον παππού ως τη μόνη ελπίδα σωτηρίας.

 **2) Συναισθήματα Βάνκα:**

πίκρα, απογοήτευση, απελπισία, παράπονο, μοναξιά, εγκατάλειψη, νιώθει απροστάτευτος, αίσθημα αδικίας εξαιτίας της εκμετάλλευσης από τους άλλους και επειδή γίνεται αντικείμενο γελοιοποίησης από το αφεντικό του. Μικρός βιοπαλαιστής, αντιμέτωπος με τη σκληρή πραγματικότητα.

 **ΑΦΗΓΗΜΑΤΙΚΕΣ ΤΕΧΝΙΚΕΣ**

 **1) αφήγηση** :

 α) συγχρονική αφήγηση: αφήγηση των γεγονότων του αφηγηματικού παρόντος.

 β) αναδρομική αφήγηση: αφήγηση των γεγονότων του παρελθόντος

 Η αφήγηση είναι :

1. σε πρώτο πρόσωπο πρωτοπρόσωπη ,δηλ. το γράμμα ,( υποκειμενική, ζωντάνια, παραστατικότητα )
2. τριτοπρόσωπη ( πιο αντικειμενική )

 **2) περιγραφή**

 **3 ) Συγκερασμός (= συνδυασμός) κωμικού και τραγικού στοιχείου:**

 δίνει ανάλαφρο τόνο στο κείμενο που ξεκουράζει τον αναγνώστη ταυτόχρονα εντείνει την τραγικότητα.

 **4)** Η δομή του διηγήματος στηρίζεται σε μια **αντίθεση:**

δηλαδή στο παρόν στο καλφάδικο του Αλιάχιν στη Μόσχα και στο παρελθόν στο σπίτι του παππού στο χωριό.

**Παρόν**: Η νύχτα των Χριστουγέννων: το παιδί αποφασίζει να γράψει ένα γράμμα στον παππού του. Η επιλογή της συγκεκριμένης νύχτας τονίζει την αντίθεση (Χριστούγεννα = οικογενειακή γιορτή αγάπης/ ο Βάνκας είναι ορφανός, μόνος και δυστυχισμένος).

**Παρελθόν**: Ζωντανεύει μέσα από **δύο τεχνάσματα** **α) το γράμμα** που γράφει στον παππού και **β) το** **παράθυρο** του δωματίου, όπου ‘ζωντανεύει’ η μορφή του παππού.

(ασφάλεια ,ξεγνοιασιά, αγάπη, ευτυχία)

Το παρελθόν και το παρόν συγχέονται στο μυαλό του Βάνκα, όπως σε όνειρο

 **ΓΛΩΣΣΑ ΥΦΟΣ**

Γλώσσα: απλή, καθημερινή, περιγραφική

Ύφος: άμεσο, απλό. Έχει μια ηθελημένη πεζότητα όταν περιγράφει τη ζωή στη Μόσχα, ενώ γίνεται λυρικό, νοσταλγικό, γεμάτο ένταση όταν περιγράφει τη ζωή στο χωριό.

 **ΣΧΗΜΑΤΑ ΛΟΓΟΥ**

Μεταφορές: « δέντρα ασημωμένα », « ουρανός σπαρμένος με αστέρια », «γλυκές ελπίδες», «τα έλατα κουκουλωμένα καρτερούσαν ακίνητα » κλπ.

Σχήμα κύκλου: «*Έλα γρήγορα αγαπημένε μου παππού... έλα.*» (σ. 193)

 **ΤΟ ΤΕΛΟΣ**

Το γεγονός της ακύρωσης της προσπάθειας για επικοινωνία και η ματαίωση της επιθυμίας του Βάνκα δημιουργεί ένα αίσθημα θλίψης και δραματοποιεί ακόμα περισσότερο τα πράγματα , ωστόσο το γράμμα βρίσκει πολλούς παραλήπτες ,όλους εμάς, που καταδικάζουμε τις απαράδεκτες συνθήκες εργασίας των παιδιών.